Werklose jonges steeds grootste kopseer – RamaphosaPres. Cyril Ramaphosa Donderdag tydens vanjaar se Jeugdagviering in Mthatha. (Foto: GCIS) “Die feit dat miljoene jong mense nie werk óf onderwys of opleiding ontvang nie, is die grootste uitdaging wat ons land vandag in die gesig staar.” Só het pres. Cyril Ramaphosa Donderdag tydens vanjaar se Jeugdagviering in Mthatha in die Oos-Kaap gesê. Volgens Ramaphosa is die regering se hooffokus ná die Covid-19-pandemie én ander uitdagings, waaronder verlede jaar se Julie-onluste en die onlangse vloede, steeds ekonomiese groei en werkskepping. Maroela Media het verlede maand berig ŉ werkloosheidsverslag van die Suid-Afrikaanse Instituut vir Rasseverhoudinge (IRR) wys dat meer as die helfte van jong Suid-Afrikaners tussen 24 en 34 jaar oud nie tans deur ŉ onderneming in diens geneem word nie, studeer of opleiding in ŉ spesifieke veld ontvang nie (NOOD). Van die 10,4 miljoen Suid-Afrikaners in hierdie ouderdomsgroep het 5,6 miljoen NOOD-status. Ramaphosa het vandag sy versekering gegee dat die regering alles moontlik sal doen om die jeug by te staan. Minder hindernisse na staatsdiens Pres. Cyril Ramaphosa Donderdag tydens vanjaar se Jeugdagviering in Mthatha. (Foto: GCIS) Die regering het gevolglik besluit om as deel van dié verbintenis sommige hindernisse te verwyder wat jongmense moet oorkom wanneer hulle die staatsdiens wil betree. Dit sluit in verminderde koste en moeite om vir poste in die staatsdiens aansoek te doen. Ramaphosa sê daar word byvoorbeeld nie meer van aansoekers vir staatsdiensposte vereis om gesertifiseerde afskrifte van hul opvoedkundige kwalifikasies en ander relevante dokumente in te dien nie. “Hierdie eenvoudige verandering sal die aansoekkoste aansienlik verminder, omkeertye verbeter en die administratiewe las op departemente verminder.” Ramaphosa het ook gesê die regering sal voortgaan om jong entrepreneurs van kapitaal en netwerke te voorsien om hul beginondernemings te laat groei. Volgens die president het 7 500 jongmense in die afgelope boekjaar finansiële ondernemingsondersteuning ontvang, terwyl meer as 30 000 jongmense ander ondernemingsondersteuning van die nasionale jeugontwikkelingsagentskap en die departement van kleinsakeontwikkeling ontvang het. “Ons nasie het tans visioenêre jongmense nodig wat verenig en gefokus is op die verbetering van ons gemeenskappe en die bou van ons ekonomie. “Ons het jongmense nodig wat hul generasie-missie ontdek het en vasbeslote is om dit nooit te verraai nie. “Ons het patriotiese jongmense nodig wat hul land aktief sal dien en die winste van ons swaar verworwe demokrasie sal verdedig,” het Ramaphosa gesê.